text: ও মন রমজানের ঐ রোজার শেষে এলো খুশির ঈদ মুসলমানদের অন্যতম ধর্মীয় ও আনন্দের উৎসব ঈদ-উল-ফিতর নিয়ে বাঙ্গালি কবি কাজী নজরুল ইসলাম রচিত কালজয়ী গান। বাঙ্গালি মুসলমানের ঈদ উৎসবের আবশ্যকীয় অংশ। কবির শিষ্য শিল্পী আব্বাস উদ্দিন আহমদ-এর অনুরোধে ১৯৩১ সালে কবি নজরুল এই গান রচনা ও সুরারোপ করেন।
  
  গানের কথা 
  ও মন রমজানের ঐ রোজার শেষে এলো খুশির ঈদ
  তুই আপনাকে আজ বিলিয়ে দে, শোন আসমানী তাগিদ।
  তোর সোনা-দানা, বালাখানা সব রাহে লিল্লাহ
  দে যাকাত, মুর্দা মুসলিমের আজ ভাঙাইতে নিঁদ
  ও মন রমজানের ঐ রোজার শেষে এলো খুশির ঈদ।
  আজ পড়বি ঈদের নামাজ রে মন সেই সে ঈদগাহে,
  যে ময়দানে সব গাজী মুসলিম হয়েছে শহীদ।
  ও মন রমজানের ঐ রোজার শেষে এলো খুশির ঈদ।
  আজ ভুলে যা তোর দোস্ত-দুশমণ, হাত মেলাও হাতে,
  তোর প্রেম দিয়ে কর বিশ্ব নিখিল ইসলামে মুরিদ।
  ও মন রমজানের ঐ রোজার শেষে এলো খুশির ঈদ।
  যারা জীবন ভরে রাখছে রোজা, নিত্য উপবাসী
  সেই গরিব ইয়াতীম মিসকিনে দে যা কিছু মুফিদ
  ও মন রমজানের ঐ রোজার শেষে এলো খুশির ঈদ
  আপনাকে আজ বিলিয়ে দে শোন আসমানী তাগিদ।
  ঢাল হৃদয়ের তশতরীতে শিরনি তৌহিদের,
  তোর দাওয়াত কবুল করবেন হজরত হয় মনে উম্মীদ।
  ও মন রমজানের ঐ রোজার শেষে এলো খুশির ঈদ।
  তোরে মারল' ছুঁড়ে জীবন জুড়ে ইট পাথর যারা
  সেই পাথর দিয়ে তোলরে গড়ে প্রেমেরই মসজিদ।
  ও মন রমজানের ঐ রোজার শেষে এলো খুশির ঈদ
  আপনাকে আজ বিলিয়ে দে শোন আসমানী তাগিদ।
  
  প্রথম রেকর্ডিং 
  ১৯৩১ সালে লেখার চারদিন পর শিল্পী আব্বাস উদ্দিনের গলায় গানটি রেকর্ড করা হয়। রেকর্ড করার দুই মাস পরে ঈদের ঠিক আগে আগে এই রেকর্ড প্রকাশ করা হয়। গ্রামাফোন কোম্পানি এর রেকর্ড প্রকাশ করে। রেকর্ডের অপর গান ছিল কবির ‘ইসলামের ঐ সওদা লয়ে এলো নবীন সওদাগর, বদনসীন আয়, আয় গুনাহগার নতুন করে সওদা কর। হিজ মাস্টার্স কোম্পানির রেক রেকর্ড নম্বর এন‌- ৪১১১। প্রকাশকাল : ফেব্রুয়ারি ১৯৩২ খ্রিস্টাব্দ।
  
  তথ্যসূত্র
  
  বহিঃ সংযোগ 
   গানের লিরিক - রমজানের ঐ রোজার শেষে এলো খুশির ঈদ
  
  বিষয়শ্রেণী:১৯৩১-এর গান
  বিষয়শ্রেণী:কাজী নজরুল ইসলামের রচনা
  বিষয়শ্রেণী:বাংলা ভাষার গান
  বিষয়শ্রেণী:বাংলা ভাষার কবিতা
  বিষয়শ্রেণী:নজরুল সঙ্গীত
title: ও মন রমজানের ঐ রোজার শেষে এলো খুশির ঈদ